
BRD - GROUPE SOCIÉTÉ GÉNÉRALE S.A. ÎMPOTRIVA ROMÂNIEI
BRD - GROUPE SOCIÉTÉ GÉNÉRALE S.A. ÎMPOTRIVA ROMÂNIEI
CURTEA EUROPEANĂ A DREPTURILOR OMULUI

SECȚIA A PATRA
DECIZIE
Cererea nr. 8968/14
BRD - GROUPE SOCIÉTÉ GÉNÉRALE S.A.
împotriva României

Curtea Europeană a Drepturilor Omului (Secția a patra), reunită la 6 decembrie 2022 într-o cameră compusă din:
	Faris Vehabović, președinte,
	Iulia Antoanella Motoc,
	Branko Lubarda, judecători,
și Crina Kaufman, grefier adjunct interimar de secție,
Având în vedere:
[bookmark: _Hlk124933875]cererea (nr. 8968/14) îndreptată împotriva României, prin care o societate înregistrată în România, Groupe Société Générale S.A. („reclamanta”), reprezentată de domnul D. Bogdan, avocat în București, a sesizat Curtea la 17 ianuarie 2014, în temeiul art. 34 din Convenția pentru apărarea drepturilor omului și a libertăților fundamentale;
decizia de a comunica prezenta cerere Guvernului României („Guvernul“), reprezentat de agentul guvernamental, doamna C. Brumar;
observațiile părților;
După ce a deliberat în acest sens, pronunță următoarea decizie:
OBIECTUL CAUZEI
1.  Cauza privește pretinsa inechitate a procedurilor judiciare în urma cărora o sumă mare de bani presupus a fi obținută din activități infracționale a fost transferată Ministerului Finanțelor din România dintr-un cont al unei terțe societăți (S.C. L. S.A) deținută de banca reclamantă. Suma de bani în cauză a fost reținută de banca reclamantă ca garanție pentru un împrumut acordat de aceasta societății terțe menționate anterior.
2.  În cererea depusă la 17 ianuarie 2014, reclamanta s-a plâns, în temeiul art. 6 § 1 din Convenție, de faptul că instanțele naționale nu au examinat argumentele invocate de aceasta și, în temeiul art. 1 din Protocolul nr. 1 la Convenție, cu privire la o pretinsă încălcare a drepturilor sale de proprietate.
3.  La 6 februarie 2015, după comunicarea cauzei în octombrie 2014, societatea reclamantă a informat Curtea că, la 30 ianuarie 2014, a cesionat creanța deținută împotriva S.C. L. S.A. către o altă persoană terță.
MOTIVAREA CURȚII
4.  La 8 septembrie 2022, Curtea a invitat reclamanta să explice motivul pentru care nu a informat-o în timp util cu privire la cesiunea de creanță care făcea obiectul prezentei cauze. Printr-o scrisoare datată 20 septembrie 2022, reclamanta a răspuns că, deși stabilește o obligație pentru părți de a ține Curtea informată cu privire la orice fapt relevant, art. 47 § 7 din Regulamentul Curții nu impune un termen limită pentru a face acest lucru. Întrucât reclamanta a informat Curtea cu privire la cesiunea de creanță la 6 februarie 2015, aceasta a considerat că și-a îndeplinit obligația care îi revine în temeiul dispoziției menționate anterior din Regulamentul Curții. Aceasta a susținut, de asemenea, că nu a obținut niciun avantaj procedural din faptul că nu a informat mai devreme Curtea cu privire la evoluția în litigiu.
[bookmark: _GoBack]5.  Curtea reamintește că, în conformitate cu art. 47 § 7 din Regulamentul Curții, reclamanții sunt obligați să informeze Curtea despre orice fapt relevant privitor la examinarea cererii. De asemenea, aceasta constată că reclamantei i s-a atras în mod expres atenția asupra acestei obligații în scrisoarea Curții prin care a fost confirmată primirea și înregistrarea cererii sale. Curtea mai amintește că o cerere poate fi respinsă ca abuzivă în temeiul art. 35 § 3 din Convenție, printre alte motive, dacă aceasta a fost cu bună știință fondată pe fapte neadevărate [a se vedea Varbanov împotriva Bulgariei nr. 31365/96, pct. 36, CEDO 2000-X; Popov împotriva Moldovei (nr. 1) nr. 74153/01, pct. 48, 18 ianuarie 2005; Řehák împotriva Republicii Cehe (dec.), nr. 67208/01, 18 mai 2004; Kérétchachvili împotriva Georgiei (dec.), nr. 5667/02, 2 mai 2006]. Informațiile incomplete și, prin urmare, înșelătoare pot constitui, de asemenea, un abuz de dreptul de a introduce o cerere, în special în cazul în care informațiile se referă la însăși esența cauzei și nu se oferă o explicație suficientă pentru omisiunea de a divulga aceste informații [a se vedea Poznanski și alții împotriva Germaniei (dec.), nr. 25101/05, 3 iulie 2007].
6.  Revenind la faptele din prezenta cauză, se observă că societatea reclamantă a cesionat creanța către o terță parte la doar două săptămâni după depunerea prezentei cereri. Cu toate acestea, reclamanta a informat Curtea cu privire la cesiunea creanței la mai mult de treisprezece luni de la efectuarea cesiunii și după comunicarea cauzei către Guvernul pârât. De asemenea, Curtea observă că informațiile în cauză au avut o mare importanță în stabilirea admisibilității cererii, mai precis în ceea ce privește problema dacă societatea reclamantă a continuat să fie victima încălcărilor pretinse de aceasta. 
7.  În pofida celor de mai sus, reclamanta, reprezentată de un avocat, nu a oferit nicio explicație plauzibilă pentru omisiunea de a informa Curtea în timp util cu privire la evoluțiile importante menționate mai sus.  Având în vedere importanța informației în discuție pentru soluționarea adecvată a cauzei, Curtea consideră că conduita reclamantei a fost contrară scopului dreptului de a introduce o cerere individuală, astfel cum este prevăzut la art. 34 din Convenție.
8.  Având în vedere cele de mai sus, cererea trebuie, prin urmare, să fie respinsă ca fiind abuzivă, în conformitate cu art. 35 § 3 și § 4 din Convenție.
Pentru aceste motive, CURTEA, în unanimitate,
Declară cererea inadmisibilă.
Redactată în limba engleză și comunicată în scris la 19 ianuarie 2023.

